Fælles holdning (EF) Nr. 19/2001

fastlagt af Rådet den 23. marts 2001

med henblik på vedtagelse af Europa-Parlamentets og Rådets direktiv om ændring af Rådets direktiv 89/655/EØF om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv i henhold til artikel 16, stk. 1, i direktiv 89/391/EØF)

(EØS-relevant tekst)

(2001/C 142/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 137, stk. 2,

under henvisning til forslag fra Kommissionen(1), forelagt efter høring af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen,

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) I henhold til traktatens artikel 137, stk. 2, kan Rådet ved udstedelse af direktiver vedtage minimumsforskrifter med henblik på at forbedre navnlig arbejdsmiljøet for at sikre et højere niveau for beskyttelse af arbejdstagernes sikkerhed og sundhed.

(2) I henhold til nævnte artikel skal det i disse direktiver undgås at pålægge administrative, finansielle og retlige byrder af en sådan art, at de hæmmer oprettelse og udvikling af små og mellemstore virksomheder.

(3) Forbedring af arbejdstagernes sikkerhed, hygiejne og sundhed under arbejdet er et mål, der ikke må underordnes rent økonomiske hensyn.

(4) Det er af hensyn til arbejdstagernes sundhed og sikkerhed af afgørende betydning, at de bestemmelser, der tjener til at sikre en forbedring af sundheds- og sikkerhedsniveauet i forbindelse med brug af det arbejdsudstyr, der stilles til rådighed til midlertidigt arbejde i højden, overholdes.

(5) Bestemmelser, som vedtages i henhold til traktatens artikel 137, stk. 2, er ikke til hinder for, at de enkelte medlemsstater opretholder eller indfører strengere foranstaltninger til beskyttelse af arbejdsvilkårene, hvis de er forenelige med traktaten.

(6) Arbejde i højden indebærer en særlig høj risiko for arbejdstagernes sundhed og sikkerhed, navnlig består der risiko for fald fra højder og andre alvorlige arbejdsulykker, som udgør en stor andel af det samlede antal ulykker og især dødsulykkerne.

(7) Når selvstændige og arbejdsgivere selv udøver en erhvervsmæssig aktivitet og anvender arbejdsudstyr beregnet på udførelse af midlertidigt arbejde i højden, kan de påvirke de ansattes sikkerhed og sundhed.

(8) Rådets direktiv 92/57/EØF af 24. juni 1992 om minimumsforskrifter for sikkerhed og sundhed på midlertidige eller mobile byggepladser (ottende særdirektiv i henhold til artikel 16, stk. 1, i direktiv 89/391/EØF)(4), der finder anvendelse på midlertidige eller mobile byggepladser, pålægger disse kategorier af personer at overholde bl.a. artikel 4 og bilag I i direktiv 89/655/EØF(5).

(9) En arbejdsgiver, som påtænker at udføre midlertidigt arbejde i højden, skal vælge arbejdsudstyr, som i tilstrækkeligt omfang beskytter arbejdstagerne mod risiko for fald fra højder.

(10) Generelt giver kollektive faldsikringsanordninger bedre beskyttelse end individuelle beskyttelsesforanstaltninger. Anvendelse og udvælgelse af udstyr, der skal forebygge og eliminere risici, og som er tilpasset hver enkelt arbejdsplads, kan ledsages af specifik oplæring og supplerende undersøgelser i det omfang, det er nødvendigt.

(11) Stiger, stilladser og reb er den normale form for arbejdsudstyr til udførelse af midlertidigt arbejde i højden, og de arbejdstagere, som udfører denne type arbejde, er, for så vidt angår deres sikkerhed og sundhed, i høj grad afhængige af, at udstyret bruges korrekt. Det skal præciseres nærmere, hvordan arbejdstagerne bruger arbejdsudstyret på den sikreste måde. Arbejdstagerne skal derfor have en særlig fyldestgørende oplæring heri.

(12) Et direktiv er det middel, der egner sig bedst til at realisere de ønskede mål, og dette direktiv går ikke videre, end hvad der i den henseende er nødvendigt.

(13) Dette direktiv er et konkret bidrag til virkeliggørelsen af den sociale dimension i det indre marked.

(14) Medlemsstaterne skal have mulighed for at benytte sig af en overgangsperiode for at tage hensyn til de særlige problemer, som SMV'erne står over for -

UDSTEDT FØLGENDE DIREKTIV:

Artikel 1

Teksten i bilaget til dette direktiv tilføjes i bilag II til direktiv 89/655/EØF.

Artikel 2

1. Medlemsstaterne vedtager og offentliggør de love og administrative bestemmelser for at efterkomme dette direktiv inden den ...(6). De underretter straks Kommissionen herom.

Medlemsstaterne kan i forbindelse med anvendelsen af punkt 4 i bilaget benytte sig af en overgangsperiode på højst to år fra den i første afsnit nævnte dato for at tage hensyn til de forskellige forhold, der er forbundet med navnlig små og mellemstore virksomheders praktiske anvendelse af dette direktiv.

2. Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Medlemsstaterne meddeler Kommissionen teksten til de nationale retsforskrifter, som de allerede har udstedt, eller som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 247 E af 31.8.1999, s. 23, og EFT C ...

(2) EFT C 138 af 18.5.1999, s. 30.

(3) Europa-Parlamentets udtalelse af 21.9.2000 (endnu ikke offentliggjort i EFT), Rådets fælles holdning af 26.3.2001 og Europa-Parlamentets afgørelse af ... (endnu ikke offentliggjort i EFT).

(4) EFT L 245 af 26.8.1992, s. 6.

(5) EFT L 393 af 30.12.1989, s. 1.

(6) Tre år efter offentliggørelsen i EFT.

BILAG

"4. Bestemmelser for brug af arbejdsudstyr, der stilles til rådighed til midlertidigt arbejde i højden

4.1. Generelle bestemmelser

4.1.1. Kan midlertidigt arbejde i højden ikke under anvendelse af bestemmelserne i artikel 6 i direktiv 89/391/EØF og artikel 3 i nærværende direktiv udføres sikkert og under ergonomisk hensigtsmæssige forhold fra et passende underlag, vælges det arbejdsudstyr, som bedst garanterer og opretholder sikre arbejdsvilkår. Foranstaltninger til kollektiv beskyttelse skal gå forud for foranstaltninger til individuel beskyttelse. Arbejdsudstyret skal være dimensioneret under hensyn til arbejdets karakter, således at det kan modstå forudsigelige påvirkninger, og således at arbejdstagerne kan færdes i sikkerhed.

Valget af den mest hensigtsmæssige type adgangsvej til midlertidige arbejdsplatforme i højden foretages under hensyn til, hvor ofte og i hvor lang tid adgangsvejen skal bruges, og hvor højt den skal kunne nå op. Den valgte type adgangsvej skal kunne bruges til evakuering i tilfælde af overhængende fare. Passagen fra adgangsveje til og fra arbejdsplatforme, dæk eller gangbroer må ikke frembyde yderligere faldrisici.

4.1.2. Brug af stige som arbejdsplatform til udførelse af arbejde i højden skal begrænses til situationer, hvor det under hensyntagen til punkt 4.1.1 ikke vil være hensigtsmæssigt at bruge andet, mere sikkert arbejdsudstyr, fordi risikoen er så ringe, og enten fordi brugen er kortvarig, eller fordi der foreligger eksisterende begrænsninger på arbejdsstedet, som arbejdsgiveren ikke kan ændre.

4.1.3. Brug af rebunderstøttet arbejdsudstyr (rapelling) må kun anvendes under omstændigheder, hvor arbejdet ifølge risikovurderingen kan udføres sikkert, og hvor brugen af andet, mere sikkert arbejdsudstyr ikke er hensigtsmæssig.

På baggrund af risikovurderingen og især under hensyn til arbejdets varighed og de ergonomiske begrænsninger skal der være en passende indrettet stol.

4.1.4. Under hensyn til den type arbejdsudstyr, der vælges på baggrund af ovenstående, fastlægges det, hvilke forholdsregler der bedst kan minimere de risici, arbejdstagerne udsættes for, når de bruger denne type udstyr. Om nødvendigt installeres der anordninger til sikring mod fald. Disse anordninger skal være indrettet på en sådan måde og have den fornødne styrke til, at de kan hindre eller standse fald fra højder og så vidt muligt forebygge, at arbejdstagerne kommer til skade. De kollektive faldsikringsanordninger må kun være gennembrudt på steder med adgang til og fra stiger eller trapper.

4.1.5. Når det i forbindelse med udførelsen af en særlig arbejdsopgave er nødvendigt midlertidigt at fjerne en kollektiv faldsikringsanordning, træffes der til erstatning herfor andre, effektive sikkerhedsforanstaltninger. Arbejdet må ikke udføres, før disse foranstaltninger er truffet. Når den særlige arbejdsopgave er afsluttet endeligt eller midlertidigt, genetableres den kollektive faldsikringsanordning.

4.1.6. Midlertidigt arbejde i højden må kun udføres, når vejrforholdene ikke udgør en risiko for arbejdstagernes sikkerhed og sundhed.

4.2. Særlige bestemmelser for brug af stiger

4.2.1. Stiger skal opstilles på en sådan måde, at deres stabilitet er sikret under brugen. Løse stiger skal støtte på et stabilt, bæredygtigt, fast underlag af passende størrelse, så trinene er i vandret position. Hængestiger skal fastgøres forsvarligt, og, bortset fra rebstiger, således at de ikke kan forskubbe sig, og svingninger undgås.

4.2.2. Løse stiger skal sikres mod udskridning under brug, enten ved at vangerne fastgøres foroven eller forneden eller ved hjælp af en skridsikker anordning eller på en anden, lige så effektiv måde. Adgangsstiger skal være tilstrækkeligt meget højere end adgangsniveauet, medmindre der er et andet sikkert holdepunkt. Stiger bestående af flere sektioner og skydestiger skal bruges på en sådan måde, at der er sikkerhed for, at de forskellige elementer ikke kan bevæge sig i forhold til hinanden under brugen. Mobile stiger skal sikres inden ibrugtagning.

4.2.3. Stiger skal bruges således, at arbejdstageren til enhver tid har et sikkert støttepunkt og et sikkert holdepunkt til rådighed. Navnlig skal arbejdstageren have et sikkert holdepunkt, selv om han bærer noget i hånden, medens han befinder sig på en stige.

4.3. Særlige bestemmelser for brug af stilladser

4.3.1. Såfremt der ikke foreligger en konstruktionsberegning for det valgte stillads, eller hvis konstruktionsberegningen ikke indeholder nogen specifikation over de påtænkte opstillinger, skal der foretages en styrke- og stabilitetsberegning, medmindre stilladset er samlet i en standardopstilling, som er alment anerkendt.

4.3.2. En sagkyndig person skal under hensyn til kompleksiteten af det valgte stillads udarbejde en vejledning i opstilling, nedtagning og brug. Vejledningen kan være en standardvejledning suppleret med oplysninger om særlige detaljer vedrørende det konkrete stillads.

4.3.3. Stilladsets understøttende elementer skal være sikret mod udskridning, enten ved fastgørelse til underlaget eller ved hjælp af en skridsikker anordning eller en anden, lige så effektiv metode, og det bærende underlag skal have en tilstrækkelig bæreevne. Stilladset skal være stabilt. Under udførelse af arbejde i højden skal rullestilladser være forsynet med passende anordninger, som forhindrer utilsigtet bevægelse.

4.3.4. Stilladsdækkenes dimensioner, form og placering skal være hensigtsmæssig i forhold til arbejdets art, være afpasset efter den belastning, de udsættes for, og sikre, at arbejdstagerne kan færdes sikkert. Stilladsdæk skal monteres således, at elementerne ikke kan forskubbe sig ved normal brug. Der må ikke være uforsvarlige mellemrum mellem dækkenes elementer og de vertikalt placerede kollektive faldsikringsanordninger.

4.3.5. Når dele af et stillads ikke er i brugsklar stand, f.eks. i forbindelse med opstilling, nedtagning eller ændring, opsættes der generelle advarselssignaler i overensstemmelse med de nationale forskrifter, som medlemsstaterne har vedtaget til gennemførelse af direktiv 92/58/EØF, og disse dele afspærres fysisk for at forhindre adgang til farezonen.

4.3.6. Stilladser må kun opstilles, nedtages eller ændres i større omfang under ledelse af en sagkyndig person og af arbejdstagere, der har modtaget en særlig, fyldestgørende oplæring i de påtænkte operationer, hvorved der tages hensyn til de specifikke risici i artikel 7, navnlig for så vidt angår:

a) forståelse af opstillings-, nedtagnings- og ændringsvejledningen for de pågældende stilladser

b) sikkerhed under opstilling, nedtagning og ændring af de pågældende stilladser

c) foranstaltninger til forebyggelse af risikoen for, at personer eller genstande styrter ned

d) sikkerhedsforanstaltninger i tilfælde af ændringer i vejrforholdene, som kunne bringe de pågældende stilladsers sikkerhed i fare

e) tilladte belastningsforhold

f) andre risici i forbindelse med ovennævnte opstilling, nedtagning og ændring.

Den person, der leder arbejdet, og de berørte arbejdstagere skal råde over den opstillings- og nedtagningsvejledning, som er omhandlet i punkt 4.3.2, herunder også alle de instruktioner, den måtte indeholde.

4.4. Særlige bestemmelser for brug af rebunderstøttet arbejdsudstyr (rapelling)

Brug af rebunderstøttet arbejdsudstyr (rapelling) skal opfylde følgende betingelser:

a) der skal bruges mindst to reb med hver sit selvstændige forankringspunkt; det ene benyttes som adgangsvej ved op- og nedfiring samt som bærereb (arbejdsreb) og det andet som sikkerhedsanordning (sikringsreb)

b) arbejdstagerne skal udstyres med og bruge en passende klatresele, som skal forbinde dem til sikringsrebet

c) arbejdsrebet skal være forsynet med en sikker klatre- og nedfiringsmekanisme og skal have et automatisk blokeringssystem, således at fald hindres i tilfælde af, at brugeren mister kontrollen over sine bevægelser. Sikringsrebet skal være udstyret med en mobil faldsikringsanordning, der følger arbejdstagerens bevægelser

d) værktøj og andet tilbehør, der bruges af arbejdstagerne, skal være fastgjort til deres klatresele eller til deres stol eller sikret på anden passende måde

e) arbejdet skal planlægges og overvåges effektivt, således at arbejdstagerne omgående kan få hjælp, hvis der er brug for det

f) de pågældende arbejdstagere skal som foreskrevet i artikel 7 modtage en særlig fyldestgørende oplæring i udførelsen af det pågældende arbejde, især i de relevante redningsprocedurer.

Under særlige forhold kan anvendelse af et enkelt reb tillades, hvis det på baggrund af en risikovurdering kan fastslås, at anvendelse af endnu et reb ville gøre arbejdet farligere, såfremt der er truffet passende sikkerhedsforanstaltninger i overensstemmelse med national lovgivning og/eller praksis."

RÅDETS BEGRUNDELSE

I. INDLEDNING

1. Den 1. december 1998 forelagde Kommissionen Rådet på grundlag af artikel 118 A i traktaten om oprettelse af Det Europæiske Fællesskab et forslag til Rådets direktiv om anden ændring af direktiv 89/655/EØF om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet.

2. Efter Amsterdam-traktatens ikrafttræden er retsgrundlaget blevet ændret fra den tidligere artikel 118 A til artikel 137, stk. 2, og beslutningsproceduren er blevet ændret til proceduren med fælles beslutningstagning.

3. Europa-Parlamentet afgav førstebehandlingsudtalelse den 21. september 2000. Det Økonomiske og Sociale Udvalg afgav udtalelse den 24. marts 1999. Regionsudvalget meddelte i skrivelse af 23. november 1999, at det ikke ville afgive udtalelse om forslaget.

4. Den 10. oktober 2000 forelagde Kommissionen Rådet et ændret forslag til direktiv, hvori den havde indarbejdet visse af Europa-Parlamentets ændringer.

5. Rådet vedtog sin fælles holdning den 23. marts 2001 i overensstemmelse med proceduren i traktatens artikel 251.

II. FORMÅL

Formålet med forslaget til direktiv er at bidrage til en betydelig nedbringelse af antallet af fald fra højder, der udgør en af de væsentligste årsager til alvorlige arbejdsulykker. Forslaget til direktiv fastsætter især regler for anvendelse af stilladser, stiger og reb, når disse anvendes til arbejde i højden.

III. ANALYSE AF DEN FÆLLES HOLDNING

1. Generelle bemærkninger

Ifølge traktatens artikel 137, stk. 2, kan Rådet "ved udstedelse af direktiver vedtage minimumsforskrifter, der skal gennemføres gradvis under hensyn til de vilkår og tekniske bestemmelser, der gælder i hver af medlemsstaterne".

Rådet har i sin fælles holdning ikke rørt ved de mål, der er opstillet af Kommissionen, og som Europa-Parlamentet har tilsluttet sig, men har dog foretaget en række ændringer i forslaget.

Den fælles holdning virkeliggør på det omhandlede område de mål, der er fastsat i traktatens artikel 137, stk. 2, da formålet med den er at indføre minimumsforskrifter for at forbedre arbejdstagernes sundhed og sikkerhed.

Den fælles holdning sigter mod at præcisere kravene vedrørende meget specifikke arbejdssituationer, nemlig anvendelsen af arbejdsudstyr til adgang til og ophold på arbejdsplatforme i højden.

Det er meningen, at den fælles holdning skal dække alle aktivitetsområder, og den indeholder en forpligtelse til et klart valg af arbejdsudstyr, som i tilstrækkeligt omfang beskytter mod risiko for fald fra højder, eventuelt ledsaget af en specifik og passende oplæring af arbejdstagerne.

Stiger, stilladser og reb er den normale form for arbejdsudstyr til udførelse af midlertidigt arbejde i højden, og det er fastsat i den fælles holdning, hvordan arbejdstagerne kan bruge udstyret på den sikreste måde.

Endelig giver den fælles holdning medlemsstaterne mulighed for at benytte sig af en overgangsperiode for at tage hensyn til de praktiske problemer, som især de små og mellemstore virksomheder kan komme til at stå over for.

2. Europa-Parlementets ændringer

Europa-Parlamentet har vedtaget 21 ændringer.

2.1. Ændringer vedtaget af Europa-Parlamentet, som Kommissionen ikke har accepteret

Kommissionen har i sit ændrede forslag ikke medtaget fem af Europa-Parlamentets ændringer. Det drejer sig om ændring 1, 6, 7, 8 og 21.

2.2. Ændringer vedtaget af Europa-Parlamentet, som Kommissionen har accepteret

Kommissionen har i sit ændrede forslag enten ordret eller i substansen indarbejdet 16 af de 21 ændringer, som Europa-Parlamentet har foreslået. Det drejer sig om ændring 2, 3, 4, 5, 9, 10, 11, 12 (delvis) 13, 14, 15, 16, 17 (delvis) 18, 19 og 20.

3. De vigtigste ændringer, som Rådet har foretaget i Kommissionens ændrede forslag

3.1. Ændringer vedtaget af Europa-Parlamentet, som Rådet har accepteret

Rådet har accepteret de 16 ændringer, som Kommissionen helt eller delvist, om ikke ordret så i det mindste i substansen, har indarbejdet i sit ændrede forslag. Det drejer sig om ændring 2, 3, 4, 5, 9, 10, 11, 12, 13, 14, 15, 16, 17, 18, 19 og 20.

Rådet har således i vidt omfang tilsluttet sig Kommissionens ændrede forslag.

Ændring 3, 11, 15 og 20 er indarbejdet uændret i Rådets fælles holdning. Ændring 20 er overført til punkt 4.1.5, og ændring 11 er delvis overført til det nye punkt 4.4 i den fælles holdning.

Ændring 2, 4 og 9 er blevet lettere omformuleret. Ændring 5, 10, 12, 13, 16 og 18 er overtaget fra Kommissionens ændrede forslag, og ændring 14, 17 og 19 er blevet gjort klarere i den fælles holdning.

Desuden har Rådet i sin fælles holdning indarbejdet en del af ændring 19, som Kommissionen har forkastet, samt ændring 6, der er medtaget som betragtning i den fælles holdning.

Endelig har Rådet, samtidig med at det er enig med Kommissionen i at forkaste ændring 8, ændret punkt 4.1.1 i bilaget for at understrege, at kollektive beskyttelsesforanstaltninger skal prioriteres højere end individuelle beskyttelsesforanstaltninger.

3.2. Ændringer vedtaget af Europa-Parlamentet, som Rådet ikke har accepteret

Rådet har, lige som Kommissionen i forbindelse med sit ændrede forslag, ikke fundet det hensigtsmæssigt at medtage ændring 1, 7 og 21 i sin fælles holdning.

For så vidt angår disse ændringer, har Rådet baseret sine overvejelser på følgende:

- den nye betragtning, der er foreslået i ændring 1, er allerede omfattet af teksten til den fælles holdning

- ændring 7 ville ændre standardformuleringer, der allerede er blevet godkendt mange gange, og

- direktiv 92/58/EØF dækker i tilstrækkelig grad det, der foreslås i ændring 21. Rådet har dog forpligtet sig til i en erklæring til mødeprotokollen at tage direktiv 92/58/EØF op til fornyet gennemgang på grundlag af Kommissionens rapport om gennemførelsen af dette direktiv.

3.3. Nye bestemmelser indføjet af Rådet

a) Overgangsperiode

Rådet har fundet det hensigtsmæssigt at indføje en frivillig overgangsperiode på to år i artikel 2 i den fælles holdning for at tage hensyn til de forskellige forhold, der er forbundet med navnlig små og mellemstore virksomheders praktiske anvendelse af direktivet.

Rådet mener således, at gennemførelsen af dette direktiv bl.a. vil betyde, at der skal gennemføres oplysningskampagner, tilrettelægges uddannelseskurser og indkøbes nyt udstyr.

b) Udeladelse af punkt 3.2.8

Rådet har udeladt punkt 3.2.8 i Kommissionens ændrede forslag, der omhandler anvendelse af udstyr til løft af ikke-styrede byrder.

Rådet har ment, at bestemmelsen i punkt 3.2.4 i bilag I og punkt 3.1.2 i bilag II til direktiv 89/655/EØF, som ændret ved direktiv 95/63/EF, er tilstrækkelig til at omfatte disse tilfælde.

IV. KONKLUSION

Rådet finder, at teksten til den fælles holdning som helhed opfylder de grundlæggende mål i Kommissionens ændrede forslag. Det mener desuden at have taget hensyn til de fleste af de mål, Europa-Parlamentet har søgt opfyldt med de ændringer, som det har foreslået.